EA ดีดกลับเกือบ 2% หลังเซ็น LOI รัฐบาลไต้หวัน นำธุรกิจแบตเตอรี่สู่เวทีระดับโลก
EA ดีดกลับเกือบ 2% หลังเซ็น LOI รัฐบาลไต้หวัน นำธุรกิจแบตเตอรี่สู่เวทีระดับโลก ฟาก โบรกฯ ชี้กำไร Q3/61 โตเด่น รับกำลังผลิตโรงไฟฟ้าพลังงานลมเพิ่ม ล่าสุด ณ เวลา 11.02 น. อยู่ที่ 43.75 บาท บวก 0.75 บาท หรือ 1.74% สูงสุดที่ 44 บาท ต่ำสุดที่ 42.25 บาท ด้วยมูลค่าซื้อขาย 373.36 ล้านบาท
25 ต.ค. 2561

ผู้สื่อข่าวรายงานว่า ราคาหุ้น บริษัท พลังงานบริสุทธิ์ จำกัด (มหาชน) หรือ EA ล่าสุด ณ เวลา 11.02 น. อยู่ที่ 43.75 บาท บวก 0.75 บาท หรือ 1.74% สูงสุดที่ 44 บาท ต่ำสุดที่ 42.25 บาท ด้วยมูลค่าซื้อขาย 373.36 ล้านบาท

ทั้งนี้ ราคาหุ้น EA ปรับตัวขึ้นหลังจากราคาหุ้นปรับตัวลงต่อเนื่อง 4 วันติด นับตั้งแต่ราคาหุ้นอยู่ที่ระดับ 47.50 บาท เมื่อวันที่ 17 ต.ค.2561 สำหรับปัจจัยที่ส่งผลให้ราคาหุ้นปรับตัวขึ้น เนื่องจาก EA ลงนามในหนังสือแสดงเจตจำนง (Letter of Intent :LOI) ความร่วมมือระหว่างรัฐบาลไต้หวัน
โดยความร่วมมือดังกล่าว เกิดขึ้นจากการที่รัฐบาลไต้หวันเล็งเห็นความสำคัญและความตั้งใจจริงของ EA ที่เข้าลงทุนในอุตสาหกรรมกักเก็บพลังงาน (Energy Storage) หรือแบตเตอรี่ ด้วยการเข้าถือหุ้นบริษัท Amita Technologies Inc. ถึงร้อยละ 70 และผลักดัน Amita ขึ้นเป็นผู้นำในระดับโลกด้วยการเตรียมลงทุนในโรงงานผลิตแบตเตอรี่ขนาด 50 GWh ซึ่งจะช่วยเพิ่มขีดความสามารถในการแข่งขันของทั้งไทยและไต้หวันในระดับสากลได้ รัฐบาลไต้หวันจึงมีความประสงค์ที่จะสนับสนุน อีกทั้งจะส่งผลต่อสัมพันธภาพอันดีในระยะยาวระหว่าง EA กับบริษัทในไต้หวันอีกด้วย
ทั้งนี้ EA ได้ลงนามใน LOI เพื่อยืนยันเจตจำนงในการลงทุนในอุตสาหกรรมกักเก็บพลังงานในไต้หวัน และ กระทรวงเศรษฐการ ไต้หวัน ได้ลงนามเพื่อยืนยันเจตจำนงที่จะให้การสนับสนุนทั้งด้านข้อมูล การแก้ไขปัญหา และความช่วยเหลือในการดำเนินงานตามที่ EA ต้องการ ,การแนะนำโอกาสทางธุรกิจให้ EA ตลอดจนการอำนวยความสะดวกทั้งด้านเทคนิค และด้านธุรกิจระหว่าง EA และบริษัทในไต้หวัน
“รัฐบาลไต้หวันเห็นถึงความสำคัญและความตั้งใจจริงของ EA และเข้ามาสนับสนุนโครงการลงทุนอย่างเป็นรูปธรรม โดยเฉพาะอย่างยิ่งด้านการพัฒนาเทคโนโลยีกักเก็บพลังงาน ตลอดจนหยิบยื่นโอกาสทางธุรกิจต่างๆ ให้ในรูปแบบที่เป็นทางการและจริงจัง ทำให้ผมยิ่งเชื่อมั่นในทิศทางที่เรากำลังมุ่งไป อุตสาหกรรมกักเก็บพลังงานหรือแบตเตอรี่จะเป็นตัวขับเคลื่อนที่สำคัญสำหรับการบริหารจัดการพลังงานไฟฟ้าในอนาคตทุกภูมิภาคในโลก และจะทำให้การพัฒนาอุตสาหกรรมยานยนต์ไฟฟ้าของทั้งสองประเทศเติบโตอย่างรวดเร็วและเข้มแข็งได้ นี่คือโอกาสครั้งสำคัญที่จะทำให้ไทยเราก้าวขึ้นมาเป็นผู้ขายเทคโนโลยีได้”นายสมโภชน์กล่าว
ด้าน บล.เอเชีย เวลท์ ประเมินว่า แนวโน้มผลการดำเนินงานงวดไตรมาส 3/61 ของ EA จะมีกำไรสุทธิ 1,170 ล้านบาท ปรับเพิ่มขึ้น 20% จากช่วงปีก่อน และเพิ่มขึ้น 19% จากงวดไตรมาส 2/61 ด้วยแรงหนุนปริมาณการผลิตไฟฟ้าโรงไฟฟ้าพลังงานลมหาดกังหันที่เพิ่มขึ้น
โดยคาดปริมาณการผลิตไฟฟ้าจากพลังงานลมของบริษัทในไตรมาส 3/61 เพิ่มขึ้นเป็นระดับ 134 ล้านหน่วย หรือเพิ่มขึ้นประมาณ 63% จากช่วงปีก่อน ขณะที่ปริมาณการผลิตไฟฟ้าจากพลังงานแสงอาทิตย์ทรงตัวเมื่อเทียบกับปีก่อนที่ระดับ 145 ล้านหน่วย อีกทั้ง งวดครึ่งหลังปี 2561 ยังมีโอกาสเติบโตต่อเนื่องจากการเริ่มผลิตไฟฟ้าเชิงพาณิชย์ (COD) โครงการโรงไฟฟ้าพลังงานลมหนุมาน จ.ชัยภูมิ ขนาดกำลังการผลิต 260 MW คาดจะเริ่ม COD ได้ภายในไตรมาส 4/61